**МОНГОЛ УЛСЫН ХУУЛЬ ЗҮЙ,**

**ДОТООД ХЭРГИЙН САЙД,**

**ШҮҮХИЙН ЕРӨНХИЙ ЗӨВЛӨЛИЙН**

**ДАРГЫН ХАМТАРСАН ТУШААЛ**

2021 оны 10 дугаар Дугаар ... / ...             Улаанбаатар

сарын ...-ны өдөр            хот

**Журам батлах тухай**

Монгол Улсын шүүхийн тухай хуулийн 49 дүгээр зүйлийн 49.5, 81 дүгээр зүйлийн 81.1.13, 81.5 дахь хэсгийг тус тус үндэслэн ТУШААХ нь:

1. ”Шүүгч, түүний гэр бүлийн гишүүний амь нас, эрүүл мэндэдаюул занал учрах нөхцөл үүссэн үед хамгаалалтын арга хэмжээ хэрэгжүүлэх журам”-ыг хавсралтаар баталсугай.

2. Журмын хэрэгжилтэд хяналт тавьж, биелэлт, үр дүнг тооцож ажиллахыг Шүүхийн ерөнхий зөвлөлийн Гүйцэтгэх нарийн бичгийн дарга /О.Амгаланбаатар/, Цагдаагийн ерөнхий газрын дарга /Ж.Болд/ нарт тус тус үүрэг болгосугай.

3. Тушаал батлагдсантай холбогдуулан Хууль зүй, дотоод хэргийн сайд, Шүүхийн ерөнхий зөвлөлийн даргын 2021 оны 05 дугаар сарын 20-ны өдрийн А/116, 65 дугаартай хамтарсан тушаалаар ”Шүүх хуралдааны дэг сахиулах, шүүх, шүүгч, шүүх бүрэлдэхүүн, шүүх хуралдаанд оролцогчийн аюулгүй байдлыг хангах журам”-ын **4 дүгээр бүлгийг хүчингүй болсонд тооцсугай.**

ХУУЛЬ ЗҮЙ, ДОТООД ШҮҮХИЙН ЕРӨНХИЙ

ХЭРГИЙН САЙД ЗӨВЛӨЛИЙН ДАРГА

Х.НЯМБААТАР Э.БАТБАЯР

Хууль зүй, дотоод хэргийн сайд,

Шүүхийн ерөнхий зөвлөлийн даргын

2021 оны 10 дугаар сарын .....-ны

............/........... дугаар хамтарсан

тушаалын хавсралт

**ШҮҮГЧ, ТҮҮНИЙ ГЭР БҮЛИЙН ГИШҮҮНИЙ АМЬ НАС, ЭРҮҮЛ МЭНДЭД АЮУЛ ЗАНАЛ УЧРАХ НӨХЦӨЛ ҮҮССЭН ҮЕД ХАМГААЛАЛТЫН АРГА ХЭМЖЭЭ ХЭРЭГЖҮҮЛЭХ ЖУРАМ**

**НЭГ.НИЙТЛЭГ ҮНДЭСЛЭЛ**

1.1.Энэ журмын зорилго нь шүүгч, түүний гэр бүлийн гишүүний амь нас, эрүүл мэндэд аюул занал учрах нөхцөл үүссэн үед хамгаалалтын арга хэмжээ авахтай холбогдсон харилцааг зохицуулахад оршино.

1.2.Энэ журам нь Монгол Улсын Үндсэн хууль, Монгол Улсын Шүүхийн тухай хууль, Цагдаагийн албаны тухай хууль, Гэрч, хохирогчийг хамгаалах тухай хууль болон бусад холбогдох хууль тогтоомжид нийцсэн байна.

1.3.Шүүгч, түүний гэр бүлийн гишүүнийг хамгаалахад дараах зарчмыг баримтална:

1.3.1.хүний эрхийг дээдлэх;

1.3.2.хууль дээдлэх;

1.3.3.нууцлалыг хамгаалах;

1.3.4.шуурхай байх;

1.3.5.хамтран ажиллах.

1.4.Энэ журамд хэрэглэсэн дараах нэр томьёог доор дурдсан утгаар ойлгоно:

1.4.1.”шүүгч” гэж Монгол Улсын шүүхийн тухай хуулийн 3.1.3-т заасныг;

1.4.2.”гэр бүлийн гишүүн” гэж Гэр бүлийн тухай хуулийн 3.1.4-т заасныг;

1.5.Шүүгч, түүний гэр бүлийн гишүүний амь нас, эрүүл мэндэд аюул занал учрах нөхцөл үүссэн үед хамгаалах ажиллагааг цагдаагийн байгууллага хариуцна.

1.6.Шүүгч, түүний гэр бүлийн гишүүнийг хамгаалахад шаардагдах зардлыг улсын төсвөөс санхүүжүүлнэ. /Шүүхийн ерөнхий зөвлөл, Цагдаагийн байгууллага/

**ХОЁР.ШҮҮГЧ ӨӨРИЙН БОЛОН ГЭР БҮЛИЙН ГИШҮҮНИЙ АМЬ НАС, ЭРҮҮЛ МЭНДИЙГ ХАМГААЛАЛТАД АВАХ ХҮСЭЛТ ГАРГАХ, ШИЙДВЭРЛЭХ**

2.1.Шүүгч өөрийн болон гэр бүлийн гишүүний амь нас, эрүүл мэндэд аюул занал учрах нөхцөл үүссэн, эсхүл аюул занал учирсан бол Цагдаагийн байгууллагад нэн даруй мэдээлнэ.

2.2.Шүүгч өөрийн болон гэр бүлийн гишүүний амь нас, эрүүл мэндийг хамгаалалтад авхуулах тухай хүсэлтээ Шүүхийн ерөнхий зөвлөлийн Шүүгчийн хараат бус, аюулгүй байдал хариуцсан нэгжид хүргүүлнэ. Шүүгч хүсэлтээ дараах хэлбэрээр хүргүүлнэ.

2.2.1.Шуудангаар;

2.2.2.Цахим шуудангаар.

2.3.Шүүхийн ерөнхий зөвлөлийн Шүүгчийн хараат бус, аюулгүй байдал хариуцсан нэгж нь шүүгчийн гаргасан хүсэлтийг Цагдаагийн төв байгууллагад нэн даруй хүргүүлнэ.

2.4. Цагдаагийн төв байгууллага /эрх бүхий албан тушаалтан/ нь шүүгч, түүний гэр бүлийн гишүүнийг хамгаалалтад авах эсэх шийдвэрийг гаргахдаа дараах нөхцөлийг харгалзан үзнэ:

2.4.1.шүүгч, түүний гэр бүлийн гишүүний аюулгүй байдалд учирч болох эрсдэл;

2.4.2.хамгаалалтад авснаар олон нийтэд учирч болох эрсдэл;

2.4.3.шүүгч, түүний гэр бүлийн гишүүний өгсөн, өгөхөөр зөвшөөрсөн мэдээлэл, нотлох баримтын ач холбогдол;

2.4.4.нөхцөл байдлын үнэлгээ, аюулын эрсдэлийн түвшин;

2.4.5.хамгаалалтыг хэрэгжүүлэхэд шаардагдах зардал;

2.4.6.хамгаалах арга хэмжээ хэрэглэх эсэхийг тодорхойлох сэтгэл зүйн сорилын үр дүн;

2.4.7.бусад нөхцөл.

2.5.Цагдаагийн төв байгууллага /эрх бүхий албан тушаалтан/ нь хамгаалалтын арга хэмжээ хэрэгжүүлэх эсэх шийдвэрээ Шүүхийн ерөнхий зөвлөлд мэдэгдэнэ.

2.6.Хамгаалалтад авах тухайшийдвэр гарсны дараа цагдаагийн байгууллага хамгаалалтын арга хэмжээг нэн даруй зохион байгуулж, энэ тухай шүүгч, түүний гэр бүлийн гишүүнд мэдэгдэж, хамгаалалтад авах тухай гэрээ байгуулж, үйл ажиллагааны талаар төлөвлөгөөг боловсруулан тусгай албаны даргаар батлуулна. Гэрээнд дараах зүйлийг тусгана:

2.6.1.гэрээний үндсэн нөхцөл, талуудын эрх, үүрэг;

2.6.2.хамгаалалтын хамрах хүрээ, чиглэл, хугацаа;

2.6.3.хамгаалагчийн тоо, хамгаалагчийн гүйцэтгэх ажил, үүрэг, ашиглах техник, тусгай хэрэгсэл;

2.6.4.хамгаалалтын арга хэмжээний хугацааг сунгах, зогсоох нөхцөлийг дэлгэрэнгүй тусгах.

2.7.Хамгаалалтын арга хэмжээг хэрэгжүүлэх гэрээг дараах үндэслэлээр цуцална:

2.7.1.Шүүгч, түүний гэр бүлийн гишүүний амь нас, эрүүл мэндэд учирсан аюул занал, эсхүл аюул занал учрах нөхцөл байдал арилсан;

2.7.2.Шүүгч, түүний гэр бүлийн гишүүн хамгаалуулахаас татгалзах хүсэлтээ бичгээр гаргасан;

2.7.3.Шүүгч, түүний гэр бүлийн гишүүн нь хамгаалалт хэрэгжүүлэгч цагдаагийн байгууллагын алба хаагчийн шаардлага, арга хэмжээг санаатайгаар удаа дараа зөрчсөн.

2.8.Шүүгч, түүний гэр бүлийн гишүүний амь нас, эрүүл мэндэд учирсан аюул занал, эсхүл аюул занал учрах нөхцөл байдал арилсан нь бүрэн тогтоогдохоос өмнө хамгаалуулахаас татгалзах хүсэлт гаргасан бол үүнээс учирч болох эрсдэлийг шүүгч, түүний гэр бүлийн гишүүн өөрөө бүрэн хариуцна.

**ГУРАВ.ХАМГААЛАЛТЫН АРГА ХЭМЖЭЭ**

3.1.Хамгаалалтын арга хэмжээг хэрэгжүүлэхдээ дараах шаардлага, нөхцөлийг хангаж ажиллана.

3.1.1.“шүүгчийн халдашгүй байх” эрхэд сөргөөр нөлөөлсөн үйл ажиллагаа явуулахгүй байх;

3.1.2.хүний эрх, эрх чөлөө, нэр төр, алдар хүнд, эрүүл мэнд, аюулгүй байдалд харшлахгүй байх;

3.1.3.нууцлалын нөхцөл, шуурхай байдал;

3.1.4.хууль сахиулах байгууллага, төрийн болон иргэний нийгмийн байгууллага, иргэдтэй харилцахдаа саад учруулахгүй, аюулгүй байдлыг хангасан байх;

3.1.5.гэрээ, төлөвлөгөөтэй байх.

3.2.Шүүгч, түүний гэр бүлийн гишүүнийг Гэрч, хохирогчийг хамгаалах тухай хуулийн 7 дугаар зүйлийн 7.1-д заасан хамгаалалтын арга хэмжээний хэлбэрийг дангаар болон хамтатган сонгож хэрэглэнэ.

3.3.Энэ журмын 3.2-т заасан хамгаалалтыг төрийн тусгай хамгаалалт, зэвсэгт хүчин, бусад цэрэг, тагнуул, цагдаагийн харуул хамгаалалтын бүсэд хэрэгжүүлж болно.

3.4.Цагдаагийн алба хаагч нь шүүгч, түүний гэр бүлийн гишүүний аюулгүй байдлыг хангах зорилгоор биеийн хүч, нэг бүрийн хамгаалах хэрэгсэл, галт зэвсгийг хууль тогтоомжид заасан журмын дагуу хэрэглэнэ.

3.5.Хамгаалалтад авах шүүгч, түүний гэр бүлийн гишүүний ажлын байранд учирч болох аюул, эрсдэлийг тооцож мэдэгдэх, урьдчилан сэргийлэх, хамгаалалтын арга хэмжээний дэг горимыг мөрдөх сургалт явуулна.

3.6.Шүүхийн тамгын газар цагдаагийн байгууллагын саналыг үндэслэн хамгаалалтад байгаа шүүгчийн аюулгүй байдлыг хангах зорилгоор шүүхэд нэвтрэх ажилтнуудын картын нууцлалыг тухай бүр солих, шүүгч, шүүхийн ажилтны өрөө, шүүхийн барилга байгууламжид нэвтрэх, гарах хэсэг, эвлэрүүлэн зуучлах хэсэг, авто машины ил, далд зогсоол, лифт, коридор, уулзалтын өрөө зэргийг хамгаалалтын дохиолол, камерын хяналтад авах гэх мэт шаардлагатай ажлыг зохион байгуулна.

3.7.Шүүгч, түүний гэр бүлийн гишүүн нь хамгаалалтын талаар мэдээлэл авах эрхтэй бөгөөд хамгаалалтыг хэрэгжүүлж буй цагдаагийн алба хаагч хууль бус шийдвэр, үйлдэл гаргасан тохиолдолд эрх бүхий албан тушаалтанд гомдол, хүсэлт гаргах эрхтэй.

3.8.Хамгаалалтад байгаа шүүгч, түүний гэр бүлийн гишүүн нь хамгаалалттай холбоотой цагдаагийн алба хаагчийн тавьсан хууль ёсны шаардлагыг биелүүлэх, хамгаалалтын үйл ажиллагааны мэдээллийг задруулахгүй байх үүрэгтэй.

3.9.Цагдаагийн ерөнхий газар шүүгч, түүний гэр бүлийн гишүүний аюулгүй байдлыг хангаж, хамгаалалтын арга хэмжээ хэрэгжүүлсэн тухай мэдээллийг жил бүрийн 01 дүгээр сарын 15-ны дотор Шүүхийн ерөнхий зөвлөлд хүргүүлнэ.

**ДӨРӨВ.БУСАД**

4.1.Энэхүү журмыг зөрчсөн албан тушаалтан, алба хаагч, иргэн, хуулийн этгээдэд холбогдох хууль тогтоомжид заасан хариуцлага ногдуулна.

4.2.Энэ журамд хууль тогтоомжид нийцүүлэн нэмэлт, өөрчлөлт оруулж болно.

--оОо--

**ХУУЛИЙН ЛАВЛАГАА**

1.МОНГОЛ УЛСЫН ЗАСГИЙН ГАЗРЫН ТУХАЙ ХУУЛЬ

**24 дүгээр зүйл.Засгийн газрын гишүүний бүрэн эрх**

2.Монгол Улсын сайд эрх хэмжээнийхээ асуудлаар хууль, Улсын Их Хурлын тогтоол, Ерөнхийлөгчийн зарлиг, Засгийн газрын тогтоол, тэдгээрээс батлан гаргасан бусад шийдвэрт нийцүүлэн тушаал гаргаж, биелэлтийг хангана.

2.МОНГОЛ УЛСЫН ШҮҮХИЙН ТУХАЙ ХУУЛЬ /Шинэчилсэн найруулга/

**3 дугаар зүйл.Хуулийн нэр томьёоны тодорхойлолт**

3.1.Энэ хуульд хэрэглэсэн дараах нэр томьёог доор дурдсан утгаар ойлгоно:

3.1.3.“шүүгч” гэж хуульд заасан үндэслэл, журмын дагуу томилогдож, шүүгчийн тангараг өргөсөн, шүүх эрх мэдлийг хэрэгжүүлж байгаа Монгол Улсын иргэнийг;

**49 дүгээр зүйл.Шүүгчийн халдашгүй байдал**

49.1.Шүүгч халдашгүй байх эрхтэй бөгөөд түүнийг Монгол Улсын Үндсэн хууль, энэ хууль болон бусад хуулиар хамгаална.

49.2.Шүүгчийн халдашгүй байдалд дараах зүйл хамаарна:

49.2.1.амь нас;

49.2.2.ажлын байр, хувийн болон албаны орон сууц;

49.2.3.ажил хэргийн нэр хүнд;

49.2.4.эзэмшиж, ашиглаж байгаа хувийн болон албаны тээвэр, холбооны хэрэгсэл;

49.2.5.өөрийнх нь мэдэлд байгаа бичиг баримт, ачаа тээш, бусад эд хөрөнгө;

49.2.6.захидал харилцааны нууц.

49.4.Шүүгч, түүний гэр бүлийн гишүүний амь нас, эрүүл мэндэд аюул занал учрах нөхцөл үүссэн тухай мэдээлэл авсан бол цагдаагийн байгууллага энэ байдлыг таслан зогсооход чиглэсэн арга хэмжээг даруй авах үүрэгтэй.

49.5.Энэ хуулийн 49.4-т заасан арга хэмжээг авах нөхцөл, журмыг Ерөнхий зөвлөлийн дарга, хууль зүйн асуудал эрхэлсэн Засгийн газрын гишүүн хамтран батална.

3.ЦАГДААГИЙН АЛБАНЫ ТУХАЙ ХУУЛЬ /Шинэчилсэн найруулга/

**10 дугаар зүйл. Гэмт хэрэгтэй тэмцэх**

10.1.Цагдаагийн байгууллага гэмт хэрэгтэй тэмцэх чиг үүргийн хүрээнд дараах бүрэн эрхийг хэрэгжүүлнэ:

10.1.9.шүүх, шүүгчийн аюулгүй байдлыг хангах;

4.ГЭР БҮЛИЙН ТУХАЙ ХУУЛЬ

**3 дугаар зүйл. Хуулийн нэр томьёо**

3.1.Энэ хуульд хэрэглэсэн дараах нэр томьёог дор дурдсан утгаар ойлгоно:

3.1.3.“гэрлэгчид” гэж гэрлэлтээр холбогдсон харилцан тэгш эрх эдэлж, адил үүрэг хүлээх нөхөр, эхнэрийг;

3.1.4.“гэр бүлийн гишүүн” гэж гэрлэгчид, тэдэнтэй хамт амьдарч байгаа төрсөн, дагавар, үрчлэн авсан хүүхэд болон төрөл, садангийн хүнийг;

3.1.5.“төрлийн хүн” гэж гэрлэгчийн эцэг, эх, өвөг эцэг, эмэг эх, ач хүү, ач охин, зээ хүү, зээ охин, тэдгээрийн хүүхдийг;

3.1.6.“садангийн хүн” гэж гэрлэгчийн төрсөн ах, эгч, дүү, авга, нагац, тэдгээрийн хүүхдийг;

5.Хууль зүй, дотоод хэргийн сайдын 2021.04.08-ны өдрийн “Гэрч, хохирогчийн мэдээллийн нууцлалыг хангахад хамтран ажиллах гэрээ”-ний загвар, “Гэрч, хохирогчийг нэг бүрийн тусгай хэрэгсэл болон тусгай техник, хэрэгслээр хангах хамгаалалтын арга хэмжээний гэрээ”-ний загвар, “Гэрч, хохирогчийг аюулгүй газарт түр байрлуулахад хамтран ажиллах гэрээ”-ний загвар, “Гэрч, хохирогчийг аюулгүй  газарт түр байрлуулах хамгаалалтад авах гэрээ”-ний загвар, “Биечилсэн хамгаалалтын арга хэмжээний гэрээ”-ний загвар, “Урьдчилан сануулах хамгаалалтын арга хэмжээ хэрэгжүүлсэн тухай тэмдэглэл /маягт 1/” батлах тухай А/77 тоот тушаал

6.Хууль зүй, дотоод хэргийн сайдын 2021.04.08-ны өдрийн “Гэрч, хохирогчийг аюулгүй газарт түр байрлуулах аюулгүй байдлын хамгаалалтын арга хэмжээг хэрэглэх журам” батлах тухай А/73 тоот тушаал

7.Эрүүл мэндийн сайд, Хууль зүйн сайдын 2014.10.24-ний өдрийн “Гэрч, хохирогчид эрүүл мэндийн туслалцаа үзүүлэх журам” батлах тухай 356, А/182 тоот хамтарсан тушаал

8.Хууль зүйн сайдын 2014.07.02-ны өдрийн “Гэрч, хохирогчийг тусгай техник хэрэгслийн жагсаалт, хэрэгслээр хангах, хэрэглэх журам” батлах тухай А/113 тоот тушаал

9.Хууль зүйн сайдын 2014.07.02-ны өдрийн “Гэрч, хохирогчийн мэдээллийн нууцлалыг хангах аюулгүй байдлын хамгаалалтын арга хэмжээг хэрэглэх журам” батлах тухай А/112 тоот тушаал

10.Хууль зүй, дотоод хэргийн сайдын 2021.05.14-ний өдрийн “Цагдан хоригдож байгаа болон хорих ял эдэлж байгаа гэрч, хохирогчийг хамгаалах журам”, “Хамгаалалтын арга хэмжээг хамтран хэрэгжүүлэх байгууллагатай ажиллах гэрээ”-ний загвар, “Гэрч, хохирогч хамгаалалтын арга хэмжээнд хамтран ажиллах гэрээ”-ний загвар, “Насанд хүрээгүй гэрч, хохирогч хамгаалалтын арга хэмжээнд хамтран ажиллах гэрээ”-ний загвар баталсан А/107 тоот тушаал